hy hy hy hy hy hy hy hy hy hy hy hy hy hy hy hy hy ru hy hy ceb hy en ko hy hy hy hy hy hy hy hy hy hy hy hy hy hy hy hy hy hy hy hy fr hy es es tr en en hy hy hy hy hy hy hy hy hy hy hy hy hy hy hy hy hy hy hy hy hy hy hy hy hy es es tr en en hy hy nb hy hy hy hy hy hy hy hy hy hy hy hy hy en en hy hy hy hy hy en en en
44-ամյա նախկին զինվորական Օվսաննա Նազարյանի որդու զոհվելու կադրերը ադրբեջանական աղբյուրները հրապարակել էին որպես իրենց հաղթական ապացույցներից մեկը։ 24 տարեկան տղան՝ Ալեքսանդր Ֆարմանյանը, պայմանագրային զինծառայող էր, 18 կայանի օպերատոր, ծառայությունն անցկացնում էր Կապանի զորամասում՝ օդային տարածքն էր հսկում։
Ենթասպայի հաստիքում գտնվող մայրը որդու մենակ չթողնելու համար, հրաժարվել էր գնալ Գորիս՝ լեյտենանտի կոչման եռամսյա դասերի, փոխարենը նախընտրել Կապանում ավագ խոհարար լինել։ Բացատրում է՝ ինքն ու որդին շատ կապված էին, կարոտն անսահման էր․
«Անօդաչուն հարվածում ա ու բոլորին շպրտում մի կողմ․ ես տեսել եմ որդուս զոհվելը, ես էդ ցավը զգացել եմ․․․»
Սեպտեմբերի 27-ի առավոտյան ամբողջ զորամասը բերվում է համար 1 պատրաստության, սակայն, զորամասը դատարկելու հրաման չի լինում, ինչը ոչ միայն տարօրինակ, այլև վտանգավոր բացթողում է․
«Որպես զինվորական, ես գիտեմ, որ պատերազմական իրավիճակում հենց տագնապը տալիս են, զորամասերը պետք ա դատարկվեն, իսկ մեզ մոտ ամսի 27-ից մինչև հոկտեմբերի 10-ը զորամասից մարդ չի հանվել։ Այդ հրամանը տրվում է միայն զորամասին հարվածելուց մեկ օր առաջ, որդուս զոհվելու նախորդ օրը․․․»։
Հոկտեմբերի 9-ին Ալեքսանդրը զանգահարում է մորն ու ասում, որ հեռախոսին ուշադիր լինի, բրդուճներ պատրաստի իրենց համար, քանի որ իրենք զորամասից դուրս են գալիս անհայտ ուղղությամբ։ Հեռախոսազանգ, այդպես էլ չի լինում, չնայած այն հանգամանքին, որ մայրն ամբողջ գիշեր անքուն սպասել է որդու զանգին։ Առավոտյան 09։51 րոպեին ԱԹՍ-ն հարվածում է տեխնիկային և նրա մոտ գտնվող երեք զինծառայողի, որոնց մեջ էր նաև Ալեքսանդրը․․․
«Տղաներն էդպես էլ զորամասից դուրս չեն եկել գիշերը։ Տեխնիկայի մոտ կառաուլ չի եղել, Ալիկս ա ԱԹՍ-ի ձայնը հեռվից լսել ու բավականին երկար տարածք ոտքով վազել, որ տեխնիկայի վրա աշխատող իր երկու ընկերներին զգուշացնի սպասվելիք հարվածի մասին։ Ադրբեջանի կողմից հրապարակված տեսանյութում երևում ա, թե ինչպես ա որդիս վազում՝ հետևից էլ՝ շունը, ու հենց հասնում են բաց տարածքում գտնվող տեխնիկայի մոտ, անօդաչուն հարվածում ա ու բոլորին շպրտում մի կողմ։ Ես տեսել եմ որդուս զոհվելը, ես էդ ցավը զգացել եմ․․․»։
Հարվածի հետևանքով երեք զինծառայողներից մեկը տեղում է մահանում, մյուսը՝ Շտապ օգնության մեքենայում, Ալեքսանդրին հասցնում են հիվանդանոց և շտապ վիրահատում ձեռքը։ Սակայն պարզվում է, լուրջ վնասվածքը ոչ թե թևից էր, այլ որովայնում բեկորի առկայությունից, ինչի պատճառով ներքին արյունահոսություն է սկսվում և կարճ ժամանակ անց՝ Ալեքսանդրը մահանում է․
«Էստեղ բժիշկների սխալն ա եղել, իրենք ուշ են հասկացել, որ ներքին արյունահոսություն կա, բացի դրանից, եթե իմ տղայի վրա «բռոնի» լիներ, հիմա ինքը ողջ կլիներ։ Էդ երեխեքը կարող էին մահից խուսափել, եթե կառաուլը տեղում լիներ, որ զգուշացներ, տեխնիկա իջեցնող հրամանատարը նման հրաման չարձակեր, պատերազմի օրը զորամասից դուրս գային․․․Չգիտեմ էլ, էս քայլերը կանխամտածվա՞ծ, թե՞ իմացության պակասի արդյունք ա եղել»,- խոր ցավով ասում է որդեկորույս մայրը։
Հաջորդ անհասկանալի իրադարձությանը տիկին Օվսաննայի հետ պատահել է որդու մահից օրեր անց, երբ իր հեռախոսին անհայտ համարից զանգ է եկել, որին պատասխանել է հարազատներից մեկը։ Հեռախոսից այն կողմ ներկայացել են որպես Օվսաննայի ծառայակից ընկեր և հարցրել Ալեքսանդրի մասին․
«Երբ բարեկամս ասել ա, որ Ալիկս զոհվել ա, միանգամից հարցրել են՝ բա տեխնիկան ի՞նչ ա եղել։ Ոչ մի խոսք կամ ցավակցական բառ չեն ասել որդու մահվան մասին, իրենց տեխնիկան ա հետաքրքրել։ Իմ ծառայակից ոչ մի ընկեր նման բան անել չէր կարող, ես չգիտեմ զանգողն ով ա եղել»,- համոզմունք է հայտնում տիկինը։
Այսօր միայնակ մնացած մայրը միայն մի բան է ուզում՝ գտնել որդու մահվան համար պատասխանատու անձանց և պատժել նրանց օրենքի ողջ խստությամբ։ Իր այս ցանկության համար Օվսաննան ճշմարիտ բացատրություն ունի՝ հրամանատարական անփութության կամ դավաճանության համար ոչ մի անմեղ երեխա չպետք է զոհվի․
«Ես չեմ չարացել, ուղղակի ցանկանում եմ պատժվեն էդ մարդիկ, որ ուրիշ ծնողներ չզգան էն, ինչ ես եմ էսօր զգում։ Մեղավորները չպետք ա շարունակեն հանգիստ ծառայել»։
ՊՆ-ն, առանց որևէ հստակ պատասխանի, որդեկորույս մորն ուղարկել է պահեստազոր
Օվսաննա Նազարյանի համար այս ընթացքում ևս մեկ հարված է ստացել․ կորցրել է տարիների վաստակած աշխատանքը։ Պաշտպանության նախարարությունն առանց որևէ հստակ պատասխանի կնոջն ուղարկել է պահեստազոր։
«Պատերազմից ամիսներ առաջ ես որդուս աշակերտն էի, ինձ ՀՕՊ-ի տեխնիկայի վրա էր սովորեցնում, այդ ժամանակ թղթերս ուղարկվել էր նախարարություն, ես դեռ ստաժոր էի համարվում։ Սեպտեմբերի սկզբին մեր գեներալ Արմեն Վարդանյանը՝ ՀՕՊ վարչության պետը, գալիս ա զորամաս՝ իբր ստուգայցի, հենց իմանում ա, թե ինչ տեխնիկայի վրա եմ, ասում ա՝ կինը ո՞նց կարա նման պաշտոնի լինի։ Ինչ-որ անհեթեթ առաջադրանք ա տալիս, հստակ իմանալով, որ դրա կատարումը մինչև 10 հոգի մարդաուժ ա պահանջում և ես միայնակ անել չեմ կարող։ Այդ առաջադրանքը պատճառ ա բերում ու թուղթս չի ստորագրում, ինչի արդյունքում սեպտեմբերի 21-ից ինձ գցում են կադրերի հսկողության տակ»,- Forrights-ին է պատմում Օվսաննան։
Ըստ սահմանված կարգի, երեք ամիս կադրերի բաժնում մնալուց հետո, դեկտեմբերի 1-ին որդեկորույս մորն ուղարկում են պահեստազոր։ Կինն այս պահին ոչինչ չունի, միակ որդին զոհվել է, չունի եղբայր, ընտանիք և աշխատանք։ Օվսաննայի խոսքով՝ օգտվել են հենց այս հանգամանքից, որ ինքը մենակ է․
«Իմ ծառայության ողջ ընթացքում ինձնից երբեք որևէ դժգոհություն չի եղել, հրամանատարությունս և բարձրաստիճան զինվորականների կողմից միշտ գովեստների եմ արժանացել։ Ամբողջ կյանքս թիկունքիս մարդ չեմ ունեցել, ինչ-որ մեկի սիրուհին չեմ եղել, երևի դրա համար էլ էսօր սենց են վարվում ինձ հետ․․․»։
Նախորդ նյութը«Երեխան հոր կուռտկան գրկած է քնում․ Աստված գիտի՝ ինչ տառապանքով ենք ապրում»
Հաջորդ նյութըՀայաստանում կորոնավիրուսի դեպքերի թիվն աճել է 192-ով, գրանցվել է մահվան ևս 2 դեպք
ՀՀ ՄԻՊ-ը հրապարակել է Ադրբեջանի զինված հարձակման հետևանքների վերաբերյալ արտահերթ զեկույցի թարմացված տարբերակը
Հայտարարություն ՀՀ-ում վարժական հավաքների իրականացման ընթացքում խախտումների վերաբերյալ
«Հայաստանը մեծ արվեստագետ կորցրեց». վերջին մարտերում զոհված 19-ամյա Արենից հուշը նրա գեղանկարներն են
Այս կայքն ստեղծվել է «Լրատվության այլընտրանքային ռեսուրսներ» ծրագրի շրջանակներում: Ծրագիրը հնարավոր է դարձել Ամերիկայի ժողովրդի աջակցությամբ` ԱՄՆ Միջազգային զարգացման գործակալության (ԱՄՆ ՄԶԳ) միջոցով: Կայքի բովանդակությունը միմիայն հեղինակներինն է և պարտադիր չէ, որ արտահայտի ԱՄՆ ՄԶԳ կամ ԱՄՆ կառավարության տեսակետները:
2022 © Journalists for Human Rights
Փաշինյանը մեկնել է Պրահա․ հանդիպումներ կունենա Էրդողանի և Ալիևի հետ
Այսօր ավարտվեց իմ պաշտոնավարումը` որպես Հայաստանի Արդարադատության նախարար. Անդրեասյան
Edit with Live CSS
Write CSS OR LESS and hit save. CTRL + SPACE for auto-complete.